system
Răspunde în limba română, în stilul Wikipedia, cat mai corect gramatical.
user
Ce detalii ai despre Kurt Horedt?
assistant
Kurt Horedt (n. 30 martie 1914, Sibiu – d. 19 decembrie 1991, München) a fost un istoric din Transilvania, România, specialist în preistorie și istorie veche.

Născut dintr-o familie de sași transilvăneni la 30 martie 1914, la câteva luni înainte de izbucnirea Primului Război Mondial, Kurt Horedt a absolvit cursurile secundare în orașul natal frecventând ulterior cursurile universitare la Cluj, obținând licența în istorie în anul 1936. Apoi a plecat în Germania, unde a studiat preistorie și istorie veche la Leipzig, Kiel și Bonn, unde a luat doctoratul în 1939 sub îndrumarea lui Kurt Tackenberg.

Tema lucrării de doctorat a fost Wietenbergkultur (Cultura Wietenberg), al cărei nume fusese dat de bunicul său, Carl Seraphin, după numele locului unde a făcut săpături arheologice.

A profesat o vreme la muzeul Brukenthal din Sibiu (unde a regăsit celebrul donariu de la Biertan), apoi la Univesitatea din Cluj, în calitate de doctor docent în istorie. Pe lângă studiile de preistorie, a trebuit să întreprindă și studii privind Evul Mediu timpuriu, deoarece presiunile politice îi cereau studii despre slavi. În anii 1968-1969, Horedt a condus săpăturile arheologice de la Apahida, unde a descoperit al doilea mormânt al unei căpetenii din vremea migrațiunii popoarelor.

În anul 1981 a emigrat în Republica Federală Germania, unde a devenit membru al Institutului Arheologic German.

A avut contribuții importante la cercetarea mileniului unu în Transilvania și a fost preocupat de problemele epocii bronzului, fiind unul dintre creatorii școlii moderne de arheologie.

Lucrări
 1941 Völkerwanderungszeitliche Funde aus Siebenbürgen (Descoperiri arheologice din vremea migrației popoarelor în Transilvania).
 1941 Eine lateinische Inschrift des 4. Jahrhunderts aus Siebenbürgen (O inscripție latină din sec. IV în Transilvania), Ed. Cartea Românească din Cluj, Sibiu, 1941, în: Anuarul institutului de studii clasice (AISC), vol. 4 (1941-1942)
 1958 Untersuchungen zur Frühgeschichte Siebenbürgens (Cercetări privind istoria veche a Transilvaniei), București
 1958 Contribuții la Istoria Transilvaniei, Sec. IV-XIII, Ed. Academiei, București
 1979 Morești, vol 1, București
 1982 Siebenbürgen in spätrömischer Zeit (Transilvania în epoca romană târzie), Editura Kriterion, București
 1984 Morești, vol 2, Bonn (după emigrare)
 1986 Siebenbürgen im Frühmittelalter (Transilvania în Evul Mediu timpuriu), Bonn
 1988 Das frühmittelalterliche Siebenbürgen: ein Überblick, Innsbruck, ISBN 3-85373-103-1; ISBN 978-3-85373-103-1

Note

Legături externe 
 Kurt Horedt: 

Nașteri în 1914
Decese în 1991
Arheologi români
Istorici români
Medieviști români
Români expatriați în Germania
Sibieni